Beeld sê: SA kort fokus op huidige krisisse eerder as verlede | Netwerk24
18 Februarie 2020 00:45
Die ontleding van die geskiedenis en die onlangse verlede bly belangrik om juis die lesse daaruit te leer wat nodig is om 'n sinvolle toekoms te bou. Maar die omvang van die land se huidige krisisse verg soveel aandag dat 'n sinnelose vasval in erg verdelende twiste van die verlede nie die vind van oplossings gaan verhaas nie.
Daarom het oudpres. FW de Klerk en sy stigting se vasvallery in tegniese definisies oor hoe erg apartheid was in vergelyking met ander misdade teen die mensdom of nie geen guns aan homself, sy nalatenskap, versoening of die fokus van die nasionale diskoers bewys nie. Die kwessie of apartheid inderdaad 'n misdaad teen die mensdom was of nie, was nie proaktief deel van De Klerk se andersins heel suksesvolle herdenking van sy 2 Februarie 1990-toespraak nie. Maar sy opmerkings daaroor was in antwoord op vrae in 'n onderhoud.
Maar dit moenie verwar word met 'n terughunkering na apartheid of dat dit enige boosheid van die apartheidstelsel neutraliseer nie.
Maar vir eens sal welmenende en opregte swart en bruin Suid-Afrikaners se woord aanvaar moet word dat hulle apartheid erg onderdrukkend en vernederend ervaar het en as 'n misdaad teen hul basiese menswaardigheid. Om dit te betwis met tegniese gegewens oor wat so 'n misdaad behels, byvoorbeeld deur koppetellings van watter diktatuur hoeveel mense vermoor het en wie nie op die lys is nie, is erg kwetsend en versterk geensins minderheidsgroepe se invloed op die oplossing van huidige probleme nie.